Ρομπ Γιέτεν

Ο Ρομπ Γιέτεν (Rob Arnoldus Adrianus Jetten, γενν. 25 Μαρτίου 1987) είναι Ολλανδός πολιτικός, πρωθυπουργός των Κάτω Χωρών από τις 23 Φεβρουαρίου 2026, ηγέτης του κόμματος D66 από τον Αύγουστο του 2023 και μέλος της Βουλής των Αντιπροσώπων από τον Δεκέμβριο του 2023. Προηγουμένως διετέλεσε Αντιπρόεδρος της Κυβέρνησης της Ολλανδίας από τον Ιανουάριο του 2024 έως τον Ιούλιο του 2024 και Υπουργός Κλιματικής και Ενεργειακής Πολιτικής από το 2022 έως το 2024.

 Αρχικά χρόνια και εκπαίδευση 
Ο Ρομπ Γιέτεν γεννήθηκε στις 25 Μαρτίου 1987 στο Βέγκελ, στη Βόρεια Βραβάντη της Ολλανδίας, και μεγάλωσε στο Ούντεν σε Ολλανδική οικογένεια. Ολοκλήρωσε τη δευτεροβάθμια εκπαίδευση στο Κολέγιο Udens μεταξύ 1999 και 2005. Στη συνέχεια, σπούδασε στο Πανεπιστήμιο Ράντμπουντ του Ναϊμέχεν μεταξύ των ετών 2005 και 2011, από όπου απέκτησε προπτυχιακό και μεταπτυχιακό τίτλο, και τους δύο στη Δημόσια διοίκηση.  Μετά από μια περίοδο ως εκπαιδευόμενος στη διοίκηση στην ολλανδική σιδηροδρομική αρχή ProRail, συνέχισε να εργάζεται εκεί ως σύμβουλος και ως περιφερειακός διαχειριστής εφοδιασμού για τη βορειοανατολική Ολλανδία. 

μικρογραφία|left|Ο Γιέτεν το 2017
 Πολιτική καριέρα 
Ο Γιέτεν ξεκίνησε την πολιτική του καριέρα ως σύμβουλος πολιτικής για την ομάδα του κόμματος D66 στην Γερουσία και ως πρόεδρος της νεολαίας του κόμματος. Επιπλέον, μεταξύ των ετών 2010 και 2017 ήταν μέλος του δημοτικού συμβουλίου του Ναϊμέχεν. Στις γενικές ολλανδικές εκλογές του 2017 εκλέχθηκε μέλος της Βουλής των Αντιπροσώπων. Έγινε τότε εκπρόσωπος του κόμματος του για το κλίμα, την ενέργεια και το φυσικό αέριο, τα σιδηροδρομικά, την δημοκρατική ανανέωση και τις οικονομικές υποθέσεις.

Στις 9 Οκτωβρίου 2018, ο Γιέτεν επιλέχθηκε ως ο νέος κοινοβουλευτικός εκπρόσωπος του D66 στην Βουλή των Αντιπροσώπων, διαδεχόμενος τον Αλεξάντερ Πέχτολντ. Αυτό δεν τον έκανε αυτόματα νέο ηγέτη του κόμματος, καθώς αυτός τελικά επελέγη στις εκλογές ηγεσίας του 2020. Σε ηλικία 31 ετών, ο Γιέτεν  έγινε ο νεότερος κοινοβουλευτικός ηγέτης του D66. Μετά την εκλογή του αντιμετώπισε κριτική στα ολλανδικά μέσα ενημέρωσης λόγω της σχετικά νεαρής του ηλικίας.

Όταν ορκίστηκε η τέταρτη κυβέρνηση Ρούτε στις 10 Ιανουαρίου 2022, ο Γιέτεν έγινε Υπουργός Κλιματικής και Ενεργειακής Πολιτικής. Υπό την ηγεσία του, η ολλανδική κυβέρνηση ανακοίνωσε το 2022 σχέδια επενδύσεων ύψους 750 εκατομμυρίων ευρώ έως το 2031 προκειμένου ο φορέας εκμετάλλευσης δικτύου αερίου της χώρας Gasunie να αναπτύξει ένα εθνικό δίκτυο μεταφοράς υδρογόνου.

Στις 14 Ιουλίου 2023, ο Γιέτεν ανακοίνωσε την υποψηφιότητά του για την ηγεσία του κόμματος. Διαδέχτηκε τη Σίγκριντ Καχ, η οποία ανακοίνωσε ότι δεν θα ηγηθεί του κόμματος στις γενικές εκλογές του 2023, λόγω της επίδρασης του «μίσους, εκφοβισμού και των απειλών» που δέχεται η οικογένειά της. Ο Γιέτεν επέστρεψε στην Βουλή των Αντιπροσώπων ως κοινοβουλευτικός ηγέτης μετά τις εκλογές. Μετά την παραίτηση της Καχ στις 8 Ιανουαρίου 2024 για να αναλάβει έναν ρόλο στα Ηνωμένα Έθνη, ο Γιέτεν ανέλαβε τη θέση της ως Αντιπρόεδρος της Κυβέρνησης και υπηρέτησε ως υπουργός Οικονομικών για τέσσερις ημέρες

Η θητεία του Γιέτεν ως υπουργού έληξε στις 2 Ιουλίου 2024, με την ορκομωσία της Κυβέρνησης Σχόοφ. Όταν το υπουργικό συμβούλιο παρουσίασε τον προϋπολογισμό του 2025 που περιελάμβανε περικοπές ύψους δύο δισεκατομμυρίων ευρώ σε στην εκπαίδευση, ο Γιέτεν σχημάτισε την αυτοαποκαλούμενη «ανίερη συμμαχία» με κεντρώα και συντηρητικά κόμματα της αντιπολίτευσης. Τα κόμματα συνασπισμού χρειάζονταν πρόσθετη υποστήριξη στην Γερουσία, αλλά το D66 αποσύρθηκε από τις διαπραγματεύσεις στις αρχές Δεκεμβρίου 2024, μια εβδομάδα πριν επιτευχθεί συμφωνία για την ανατροπή 750 εκατ. ευρώ από τις περικοπές. Κατά τη διάρκεια της Ρωσικής εισβολής στην Ουκρανία, ο Γιέτεν υποστήριξε την αύξηση των ολλανδικών αμυντικών δαπανών από 2% σε 3% του ΑΕΠ, πιστεύοντας ότι η Ευρώπη δεν θα μπορούσε πλέον να βασίζεται στις Ηνωμένες Πολιτείες για την ασφάλειά της μετά την ανάληψη για δεύτερη φορά της προεδρίας των ΗΠΑ από τον Ντόναλντ Τραμπ το 2025.

 Πρωθυπουργός 
Στις 3 Φεβρουαρίου 2026 η Βουλή ψήφισε πρόταση για τον διορισμό του Γιέτεν ως formateur (εντολοδόχου πρωθυπουργού).

Στις 5 Φεβρουαρίου τα κόμματα συμφώνησαν στην κατανομή των υπουργών και των υφυπουργών. Από τους 18 υπουργούς, επτά προήλθαν από το D66, έξι από το VVD και πέντε από το CDA. Κάθε κόμμα παρείχε τρεις υφυπουργούς, συμπληρωμένους από τη Σάντρα Πάλμεν, η οποία παρέμεινε ως ανεξάρτητη υφυπουργός Παροχών και Αποκατάστασης. Το Υπουργείο Ασύλου και Μετανάστευσης, το Υπουργείο Κλιματικής Πολιτικής και Πράσινης Ανάπτυξης και το Υπουργείο Στέγασης και Χωροταξίας συγχωνεύθηκαν ξανά στα υπουργεία από τα οποία είχαν διαχωριστεί το 2024.

Η εφημερίδα De Volkskrant ανέφερε στις 16 Φεβρουαρίου ότι η Νάταλι φαν Μπέρκελ, υποψήφια του D66 για τη θέση της υφυπουργού Οικονομικών, είχε συμπεριλάβει λανθασμένες πληροφορίες σχετικά με την εκπαίδευσή της στο βιογραφικό της. Η φαν Μπέρκελ στη συνέχεια αποσύρθηκε. Αντικαταστάθηκε από τον Ίλκο Έρενμπεργκ ως υποψήφιο.

Η νέα κυβέρνηση συνασπισμού, με πρωθυπουργό το Ρομπ Γιέτεν, ορκίστηκε στις 23 Φεβρουαρίου 2026.

 Προσωπική ζωή 
Ο Γιέτεν έχει ανακοινώσει ότι έχει αρραβωνιαστεί τον Αργεντινό παίκτη χόκεϊ Nicolás Keenan από τον Νοέμβριο του 2024, αφού ήταν μαζί για τρία χρόνια.

 Τιμές 
 Μεγαλόσταυρος του Τάγματος Πολιτικής Τιμής (9 Απριλίου 2024) 

 Παραπομπές 

 Εξωτερικοί σύνδεσμοι 
 Δρ. Ρ.Α.Α. (Ρομπ) Γιέτεν, Parlement.com 
 Jetten R.A.A. (D66), Tweede Kamer der Staten-Generaal 

Κατηγορία:Πρωθυπουργοί της Ολλανδίας
Κατηγορία:Αρχηγοί πολιτικών κομμάτων
Κατηγορία:ΛΟΑΤ πολιτικοί
Κατηγορία:Ηγέτες εν ενεργεία